allmenndannelse
Store norske leksikon,Samfunn,Utdanning og forskning,Pedagogikk,Pedagogisk teori
Allmenndannelse brukes generelt om et visst minstemål av allmennkunnskaper og en være- og tenkemåte som er resultatet av oppdragelse, miljø og utdanning, og som ansees å burde være felles for alle medlemmer av et samfunn.
Opprinnelig var det et uttrykk for det nyhumanistiske dannelsesideal, som begrep ble det tatt i bruk i Norge i første halvdel av 1800-tallet. Allmenndannelsen danner grunnlaget for menneskets innsikt i og forståelse av seg selv, forholdet mellom den enkelte og andre mennesker og mellom mennesket og samfunnet. Begrepet har vært gjenstand for ulike tolkninger, med hovedvekt på tilegnelse av et visst mål kunnskaper, eller med hovedvekten på utvikling av evner og anlegg, tenkeevne, viljestyrke og moralsk holdning. Les mer i Store norske leksikon dannelse Litteratur Bernt Hagtvet og Gorana Ognjenovic (red.): Dannelse. Tenkning, modning, refleksjon. Nordiske perspektiver på allmenndannelsens nødvendighet i høyere utdanning og forskning. Dreyers forlag 2011.